SKRIFTLIG FORESPØRGSEL E-0940/98

af Antonios Trakatellis (PPE) til Kommissionen

(30. marts 1998)

Om: Driften af atomkraftværket Kozloduy: Mindskelse af Bulgariens afhængighed af kerneenergi og sikkerheds- og beskyttelsesforanstaltninger

Under henvisning til, at produktionen af kerneenergi i Bulgarien er nået op på 46 % af den samlede produktion af elektrisk energi i 1997, og at aftalen mellem Den Europæiske Union og Bulgarien om ydelse af 24 mio ecu til forbedring af sikkerheden i enhederne 3 og 4 i atomkraftværket Kozloduy forudsætter, at den bulgarske regering forpligter sig til at indstille driften af enhederne 1-4 i samme atomkraftværk, når der er sikret tilstrækkelig energiforsyning fra andre kilder, sådan som nogle af aftalens bestemmelser foreskriver,

bedes Kommissionen besvare følgende:

1. Hvornår agter man at indstille driften af enhederne 1-4 i atomkraftværket Kozloduy, der er totalt forældede og udgør en trussel mod de europæiske borgeres sikkerhed, især for grækerne, der befinder sig i en afstand af knap 225 km fra stedet for et eventuelt atomuheld?

2. Hvor langt er man nået i arbejdet med at modernisere enhederne 5 og 6 og de andre programmer for sikring af energiforsyningen fra andre kilder, og hvor høje beløb er der ydet i EU-støtte til disse formål?

3. Hvor lang levetid forventes enhederne 5 og 6 at have, selv efter moderniseringen af dem, i betragtning af, at reaktorer af denne type bygger på gammel sovjetisk teknologi?

4. Hvordan sikres transporterne af radioaktivt affald fra atomkraftværket? Hvilke foranstaltninger er der truffet eller skal der træffes med henblik på sikker bortskaffelse af affaldet i miljøet, idet atomkraftværkets reaktorer er vandafkølede, og risikoen for forurening af såvel overfladevandet som grundvandet er reel? I hvor høj grad er den bulgarske lovgivning tilpasset Fællesskabets regelværk, hvad angår miljøbeskyttelse?

5. Hvilken politik og hvilke foranstaltninger har Kommissionen truffet, og hvilke foranstaltninger agter Kommissionen at træffe for at mindske Bulgariens afhængighed af efterspørgslen efter kerneenergi, som konstant vokser på grund af landets økonomiske udvikling?

Svar afgivet på Kommissionens vegne af Hans Van den Broek

(14. maj 1998)

Aftalen om ydelse af 24 mio. ECU til forbedring af sikkerheden i enhederne 3 og 4 i atomkraftværket Kozloduy er undertegnet af den bulgarske regering og kontoen for nuklear sikkerhed under Den Europæiske Bank for Genopbygning og Udvikling, hvor Fællesskabet deltager som bidragyder.

1. Ifølge aftalen skal enhederne 1 og 2 indstilles, så snart pumpekraftværket i Chaira fungerer, og en af de to enheder 5 eller 6 på atomkraftværket Kozloduy er blevet moderniseret. Enhederne 3 og 4 indstilles, når situationen på energiområdet gør det muligt, eller under alle omstændigheder så snart de to enheder 5 og 6 i Kozloduy er blevet moderniseret og fjernvarmeanlæggene i Sofia, Kostov og Republika blevet omstillet til kombinerede varmekraftværker.

2. Den bulgarske regering har undertegnet en kontrakt, der vedrører den forberedende fase af moderniseringsprojektet for enhederne 5 og 6. Arbejdet er ved at blive forberedt og planlagt, og det er meningen, det skal påbegyndes, medens enhed 5 er lukket ned i sommeren 1998. Den bulgarske regering har bedt Euratom om et lån på henved 100 mio. ECU. Kommissionen er i færd med at fremskaffe den fornødne dokumentation til at behandle sagen.

3. Reaktorerne 5 og 6 på Kozloduy-værket er af typen VVER 1000, der betragtes som den mest avancerede reaktortype af sovjetisk konstruktion. Ifølge alle eksperter kan disse reaktortyper bringes op på et sikkerhedsniveau svarende til vestlige reaktorer. Den oprindelige levetid for denne reaktortype er på 30 år.

4. Ved Kommissionens behandling af Bulgariens ansøgning om et lån fra Euratom indgår der i den brede vifte af overvejelser, der skal tages i betragtning, specielt strålings- og miljøaspekter.

5. I overensstemmelse med Fællesskabets energipolitik er Kommissionen af den opfattelse, at det er et nationalt anliggende at afgøre, hvor stor en del af Bulgariens samlede energiforbrug der skal komme fra atomkraft, forudsat at internationale miljø- og sikkerhedsregler og -forpligtelser overholdes. Disse politikker og prioriteter er også med i tiltrædelsespartnerskabet for Bulgarien, som blev vedtaget af Kommissionen den 25. marts, og som på kort sig skal arbejde med etablering af en omfattende langsigtet energistrategi, overholdelse af nukleare sikkerhedsnormer og realistiske krav om nedlukning af bestemte enheder, som fremgår af aftalen om kontoen for nuklear sikkerhed. Af de specifikke mål, der falder her ind under, er en omlægning af regeringens og statens funktioner og strukturer, så man opnå en klarere adskillelse mellem på den ene side politiske og lovgivende funktioner og på den anden side kommerciel energioverførsel, energiproduktion og forsyningsvirksomhed; indførelse af reel konkurrence; indførelse af udgiftsdækkende kraftvarmepriser; stop for krydsfinansiering mellem sektorer og for betalingsrestancer; bedre energiudnyttelse; overholdelse af Fællesskabets miljøregler og sikkerhedskrav; og forbedring af Bulgariens samarbejdsforbindelser inden for regionale energioverførselsnet for elektricitet, gas og olie.

Fra 1991 til 1996 har Fællesskabet ydet mere end 70 mio. ECU i bistand til gennemførelse af relevante mål og til kortsigtede energiforanstaltninger inden for den konventionelle energisektor. Desuden er der ydet næste 50 mio. ECU til forbedring af nuklear sikkerhed. Fremover kan der blive tale om yderligere væsentlig teknisk og finansiel bistand fra Fællesskabet og fra andre større bidragsydere, under forudsætning af at der vedtages og gennemføres en bred energipolitik, der dækker alle ovennævnte aspekter, og at målene i NSA-aftalen overholdes.